CELEX: 32021R0095
Language: sl
Date: 2021-01-28 00:00:00
Title: Delegirana uredba Komisije (EU) 2021/95 z dne 28. januarja 2021 o spremembi Delegirane uredbe (EU) 2020/592 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo

29.1.2021   
               
               
                  SL
               
               
                  Uradni list Evropske unije
               
               
                  L 31/198
               
            
         DELEGIRANA UREDBA KOMISIJE (EU) 2021/95
         z dne 28. januarja 2021
         o spremembi Delegirane uredbe (EU) 2020/592 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) v povezavi s členom 228 Uredbe,
         ob upoštevanju naslednjega:
         
                     (1)
                  
                  
                     Z Delegirano uredbo (EU) 2020/592 (2) so bila uvedena številna odstopanja od obstoječih pravil, med drugim v vinskem sektorju, katerih namen je izvajalcem v vinskem sektorju zagotoviti podporo in jim pomagati pri obvladovanju posledic pandemije COVID-19. Vendar na trgu z vinom kljub koristnosti teh ukrepov ni bilo mogoče ponovno vzpostaviti ravnovesja med ponudbo in povpraševanjem ter se zaradi sedanje pandemije tudi ne pričakuje, da bi ga bilo kratko- do srednjeročno mogoče ponovno vzpostaviti.
                  
               
                     (2)
                  
                  
                     Poleg tega se ukrepi, sprejeti za obvladovanje pandemije COVID-19, nadaljujejo v večini držav članic in po svetu. Ti ukrepi vključujejo uvedbo omejitev glede velikosti družabnih srečanj in praznovanj ter glede možnosti uživanja hrane in pijače zunaj doma. Na nekaterih območjih še vedno veljajo ukrepi zapore ter odpoved javnih dogodkov in zasebnih zabav. Posredni učinek teh omejitev je nadaljnje zmanjšanje porabe vina v Uniji in potrjeno zmanjšanje izvoza vina v tretje države. Poleg tega negotovost glede trajanja krize, ki naj bi po pričakovanjih trajala tudi po koncu leta 2020, povzroča dolgoročno škodo vinskemu sektorju Unije, saj si poraba vina verjetno ne bo opomogla, izvozni trgi pa bodo izgubljeni. Ta kombinacija dejavnikov znatno negativno vpliva na oblikovanje cen na trgu vina v Uniji. Zaloge, ki so bile na začetku tržnega leta 2019/2020 že rekordno visoke, so se še povečale. Nazadnje bo zelo donosna letina 2020, ki naj bi za približno 10 milijonov hektolitrov vina presegla letino 2019, le še nadalje poslabšala razmere.
                  
               
                     (3)
                  
                  
                     Zaradi dolgotrajnega trajanja omejitev, ki so jih države članice uvedle za obvladovanje pandemije COVID-19, in potrebe po ohranitvi omejitev se zato resne gospodarske motnje na glavnih prodajnih mestih za vino in posledični negativni učinki na povpraševanje po vinu še stopnjujejo.
                  
               
                     (4)
                  
                  
                     Glede na te izjemno resne motnje na trgu in kopičenje težkih razmer v vinskem sektorju zaradi uvedbe uvoznih tarif za vina Unije s strani Združenih držav Amerike oktobra 2019, ki se zdaj nadaljujejo zaradi veljavnih omejevalnih ukrepov zaradi svetovne pandemije COVID-19, se izvajalci v vinskem sektorju Unije še naprej srečujejo z velikimi težavami. Zato je upravičena nadaljnja podpora vinskemu sektorju.
                  
               
                     (5)
                  
                  
                     Nadaljnje izvajanje ukrepov za obvladovanje krize in povečanje največjega prispevka Unije, uvedenih z Delegirano uredbo (EU) 2020/592, sta bistvenega pomena za izboljšanje razmer na trgu v vinskem sektorju Unije. Navedeni ukrepi so zlasti ključni za umik količin vina s trga Unije, ki sicer negativno vplivajo na tržne cene, in za izboljšanje denarnega toka izvajalcev z zmanjšanjem lastnega finančnega prispevka za njihove dejavnosti. Vendar je izvajanje Delegirane uredbe (EU) 2020/592, kakor je bila nedavno spremenjena z Delegirano uredbo (EU) 2020/1275 (3), pokazalo, da veljavni rok 15. oktober 2020 iz člena 10 Delegirane uredbe (EU) 2020/592 ne omogoča, da bi države članice in izvajalci v vinskem sektorju učinkovito izvajali vse potrebne ukrepe. Zlasti zaradi nestanovitnih zdravstvenih razmer in nepredvidljivega časovnega razporeda različnih nacionalnih omejitev za njihovo obvladovanje so države članice težko načrtovale in uvajale dodatne ukrepe v svoje podporne programe v vinskem sektorju, da bi lahko izvajalci do roka, tj. 15. oktobra 2020, izkoristili ukrepe in povečano financiranje. Podaljšanje tega roka do 15. oktobra 2021 bi državam članicam omogočilo, da nekatere ukrepe uvedejo pozno v sezoni, izvajalci pa bi imeli dodatne možnosti, da zaprosijo za podporo. Tako podaljšanje ne bi pripomoglo le k obvladovanju trenutnih motenj na trgu, temveč bi prispevalo tudi k preprečevanju nadaljnjega poslabšanja razmer, saj naj bi se pandemija COVID-19 nadaljevala tudi po koncu leta 2020, torej v znatnem delu proračunskega leta 2021.
                  
               
                     (6)
                  
                  
                     Zato se zdi potrebno podaljšati uporabo ukrepov iz členov 2, 3 in 4 ter členov 5a do 9 Delegirane uredbe (EU) 2020/592 do 15. oktobra 2021.
                  
               
                     (7)
                  
                  
                     Delegirano uredbo (EU) 2020/592 bi bilo zato treba ustrezno spremeniti.
                  
               
                     (8)
                  
                  
                     Iz skrajno nujnih razlogov, zlasti ob upoštevanju trenutnih motenj na trgu, njihovih resnih učinkov na vinski sektor Unije ter nadaljevanja in verjetnega poslabšanja teh motenj, je treba takoj ukrepati in nujno zagotoviti nadaljnje izvajanje ukrepov za ublažitev teh škodljivih učinkov. Odlašanje z nujnim ukrepanjem bi še poslabšalo motnje na trgu v vinskem sektorju in bi škodljivo vplivalo na pridelavo in tržne razmere v tem sektorju. Zato bi bilo treba to uredbo sprejeti po nujnem postopku iz člena 228 Uredbe (EU) št. 1308/2013.
                  
               
                     (9)
                  
                  
                     Glede na potrebo po takojšnjem ukrepanju, da bi se izognili motnjam pri izvajanju ukrepov za obvladovanje krize v vinskem sektorju Unije in zagotovili nemoten prehod med obema proračunskima letoma, bi morala ta uredba začeti veljati na dan objave v Uradnem listu Evropske unije in se uporabljati retroaktivno od 16. oktobra 2020 –
                  
               SPREJELA NASLEDNJO UREDBO:
         
            Člen 1
            Spremembe Delegirane uredbe (EU) 2020/592
            Delegirana uredba (EU) 2020/592 se spremeni:
            
                        (1)
                     
                     
                        člen 2 se nadomesti z naslednjim:
                        
                           „Člen 2
                           Odstopanja od člena 43 Uredbe (EU) št. 1308/2013
                           Z odstopanjem od člena 43 Uredbe (EU) št. 1308/2013 se lahko ukrepi iz členov 3 in 4 te uredbe v okviru podpornih programov v vinskem sektorju financirajo s predplačili ali plačili v proračunskih letih 2020 in 2021.“;
                        
                     
                  
                        (2)
                     
                     
                        v členu 7 se odstavek 1 nadomesti z naslednjim:
                        
                           „1.   Z odstopanjem od člena 47(1) Uredbe (EU) št. 1308/2013 v letih 2020 in 2021 „zelena trgatev“ pomeni popolno uničenje ali odstranitev grozdov v nezrelem stanju na celotnem kmetijskem gospodarstvu ali delu kmetijskega gospodarstva, če se zelena trgatev izvaja na celotnih parcelah.“;
                        
                     
                  
                        (3)
                     
                     
                        člen 10 se nadomesti z naslednjim:
                        
                           „Člen 10
                           Veljavnost začasnega povečanja prispevka Unije
                           Člena 5a in 6, člen 7(2) ter člena 8 in 9 se uporabljajo za dejavnosti, ki so jih izbrali pristojni organi držav članic od datuma začetka uporabe te uredbe do najpozneje 15. oktobra 2021.“
                        
                     
                  
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Uporablja se od 16. oktobra 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. januarja 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Delegirana uredba Komisije (EU) 2020/592 z dne 30. aprila 2020 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 140, 4.5.2020, str. 6).
         
            (3)  Delegirana uredba Komisije (EU) 2020/1275 z dne 6. julija 2020 o spremembi Delegirane uredbe (EU) 2020/592 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 300, 14.9.2020, str. 26).